钦定古今图书集成/明伦汇编/官常典/第505卷 > 郭延濬
## 钦定古今图书集成/明伦汇编/官常典/第505卷 > 郭延濬

按《宋史郭廷谓传》：“廷谓子延濬，字利川，幼谦和。初，廷
谓为静江军节度使，延濬为桂州牙内都指挥使。廷
谓卒，太祖录延濬为供奉官，屡使西北宣谕机事。太
平兴国初，以内庭宣索及殿前赐赉，移文库务，未有
专领之者，乃置合同凭由应命，延濬与内藏库副使
刘蒙正掌之。又领八作司及督治汴河。雍熙三年，改”
崇仪使。诏与翟守素、田仁朗、王继恩往河北，分路按
行诸州城垒，发镇兵葺之。端拱二年，诏建河北方田，
命延濬等五人共往规画，会罢其务而止。淳化四年，
李顺乱，改西京作坊使，充成都十州都巡检使。时成
都将陷，延濬单骑入城，与郭载议募亡卒退保剑门。
贼数千来蹑其后，击破之。王继恩率兵至，以延濬为
先锋壕砦使，即领兵倍道先进。贼出探骑数十，延濬
悉擒之，尽得贼机事。延濬易旗变号，贼不知觉，斩关
掩入，斩千馀级。继恩又请延濬知汉州。州经兵燹，廨
舍、桥梁、城砦悉毁，延濬募军民葺之。又率州帑以应
军须。录功改洛苑使。又命率兵屯遂州、剑门钤辖、转
运使刘锡言其劳，诏书嘉奖。真宗初，改内园使。代还，
会河朔用兵，延濬驰往边城，按视砦垒。咸平二年，疾